Športová streľba: Paralympionička Vadovičová po zlate strieborná
16.03.2016 | 16:33 BANGKOK - Slovenská reprezentantka v športovej streľbe Veronika Vadovičová v utorok prekonala na Svetovom pohári v thajskom Bangkoku svetový rekord v počte nastrieľaných bodov v mix disciplíne R3 (vzduchová puška v ľahu 60 rán).
(AKTUALIZOVANÉ 16:33)
Paralympijská víťazka z Pekingu 2008, svetová a európska šampiónka pokorila celkovým nástrelom 639.7 bodu predchádzajúci najlepší výkon Jae Yong Sim (Kórea) z roku 2013 a po finálovom skóre 209,8 bodu získala zlato pred Abdullahom Sultanom Alaryanim (SAE) a Nórom Paulom Akselom Johansenom.
Spolu s Veronikou štartuje v Bangkoku aj ďalší slovenský reprezentant Radoslav Malenovský, ktorý skončil v kvalifikácii na 15. mieste. Obaja už majú zabezpečenú účasť na PH 2016 v Riu.
Podujatie sa koná v zariadení Sport Authority of Thailand od 15. do 18. marca.
PO ZLATE AJ STRIEBRO
S počtom 569 nastrieľaných bodov opäť vyhrala kvalifikáciu v R8. Vo finále ju predbehla Nemka Elke Seeligerová až po rozstrele, keďže obe strelkyne mali rovnaký počet bodov 437,6.
Vadovičová už v utorok prekonala Bangkoku svetový rekord v počte nastrieľaných bodov v mix disciplíne R3 - vzduchová puška v ľahu 60 rán. Zlatá z Pekingu 2008 a svetová i európska šampiónka pokorila celkovým nástrelom 639,7 bodov predchádzajúci najlepší výkon Jae Yong Sim z Kórejskej republiky z roku 2013 a po finálovom skóre 209,8 bodu získala zlato pred Abdullahom Sultanom Alaryanim (SAE) a Nórom Paulom Akselom Johansenom.
Zdroj: ŠPORT.SK, spv.sk Foto: TASR